b"\n_START_ARTICLE_\nRand Paul\n_START_PARAGRAPH_\nRand Paul (t\xc3\xa4isnimega Randal Howard Paul; s\xc3\xbcndinud 7. jaanuaril 1963 Pittsburghis Pennsylvanias USAs) on USA senaator Kentucky osariigist. Ta on USA Vabariikliku Partei liige ning endise Texase senaatori ja presidendikandidaadi Ron Pauli poeg. Esmakordselt p\xc3\xa4lvis ta \xc3\xbcleriiklikku t\xc3\xa4helepanu 2008. aastal, mil ta esines poliitiliste k\xc3\xb5nedega oma isa toetuseks, kes kandideeris Vabariikliku Partei presidendikandidaadiks. Rand Paul on esimene USA senaator, kes on olnud ametis \xc3\xbcheaegselt oma vanemaga Esindajatekojas._NEWLINE_Duke'i \xc3\x9clikooli meditsiinikooli l\xc3\xb5petanud Paul t\xc3\xb6\xc3\xb6tas silmaarstina Bowling Greenis Kentucky osariigis 1993. aastast ja asutas 2007. aasta detsembris omaenda kliiniku. 1994. aastal rajas ta Kentucky maksumaksjate \xc3\xbchingu, mida t\xc3\xa4nini juhib._NEWLINE_2010. aastal kandideeris Paul Vabariikliku Partei liikmena senatisse kohale, mille j\xc3\xa4ttis vabaks pensionile l\xc3\xa4inud senaator Jim Bunning Kentuckyst. Paul v\xc3\xb5itis Kentucky osariigi riigisekret\xc3\xa4ri Trey Graysonit esimeses voorus. Ehkki ta polnud varem olnud \xc3\xbchelgi poliitilisel ametikohal, v\xc3\xb5itis ta ka Kentucky peaprokur\xc3\xb6ri Jack Conwayd. Tea Party liikumise pooldajana on ta avalikult toetanud poliitiliste ametikohtade maksimumaegade kehtestamist, tasakaalustatud riigieelarvet ning f\xc3\xb6deraalkulutuste ulatuslikku k\xc3\xa4rpimist ja maksude langetamist. Ta on saanud tuntuks s\xc3\xb5ltumatute seisukohtade poolest paljudel poliitilistel teemadel, vaieldes tihti nii vabariiklaste kui ka demokraatidega."